Διάπλους Μεσσηνιακού Κόλπου

Ο Διάπλους του Μεσσηνιακού Κόλπου είναι ένας ετήσιος διεθνής κολυμβητικός μαραθώνιος απόστασης 30 χλμ, που διεξάγεται ανελλιπώς από το 1988 με συμμετοχή ανδρών και γυναικών. Ως το 2011 γινόταν μεταξύ Καλαμάτας – Κορώνης. Το 2012 έγινε μεταξύ Καλαμάτας - Στούπας Δυτικής Μάνης. Από το 2015 διεξάγεται στη διαδρομή Καλαμάτα-Βελίκα-Καλαμάτα, σε απόσταση 30 χλμ. Θεωρείται από τους δυσκολότερους κολυμβητικούς μαραθώνιους της Ευρώπης λόγω των θαλάσσιων ρευμάτων.

Διοργάνωση - Διαδρομή

Ο Διάπλους του Μεσσηνιακού είναι αγώνισμα μιας ημέρας και διεξάγεται συνήθως στα τέλη Αυγούστου ή αρχές Σεπτεμβρίου (το 2014 διεξήχθη το μάρτιο). Διοργανώνεται από το Ναυτικό Όμιλο Καλαμάτας και τελεί υπό την αιγίδα των Δήμων Καλαμάτας, Κορώνης (εκτός από το 2012), Δυτικής Μάνης (μόνο το 2012) και της Νομαρχίας Μεσσηνίας.

Από το 1988 ως το 2003 διεξαγόταν με αφετηρία το λιμάνι της Κορώνης και τερματισμό στην Καλαμάτα. Από τη 16η διοργάνωση (2004) καθιερώθηκε η αντίστροφη διαδρομή. Το 2012 η διοργάνωση έγινε για μοναδική φορά στη διαδρομή Καλαμάτα - Στούπα Δυτικής Μάνης. Η εκκίνηση δίδεται στις 07:00 το πρωί στις εγκαταστάσεις του ΝΟΚ στην παραλία Καλαμάτας και ο τερματισμός γίνεται στο λιμάνι της Κορώνης έπειτα από επτά ως δώδεκα ώρες. Ανώτατο χρονικό όριο για τον τερματισμό είναι η δύση του ηλίου. Με τη δύση του ήλιου μόνον όσοι βρίσκονται σε απόσταση μικρότερη του ενός μιλίου από την Κορώνη επιτρέπεται να συνεχίσουν. Αλλιώς θεωρείται ότι εγκατέλειψαν. Από το 2015 διεξάγεται στη διαδρομή Καλαμάτα-Βελίκα-Καλαμάτα, σε απόσταση 30 χλμ.

Το ίδιο βράδυ απονέμονται τα έπαθλα στους νικητές και διπλώματα σε όλους τους τερματίσαντες. Η τελετή γίνεται στον εκάστοτε τόπο τερματισμού, στην Καλαμάτα (ως το 2003), στην Κορώνη (από το 2004) και στη Στούπα (μόνο το 2012). Επίσης, για τους έξι πρώτους προβλέπονται χρηματικά έπαθλα, τα οποία το 2009 κυμαίνονταν από 600 € για τον πρώτο ως 120 € για τον έκτο και το 2012 από 350 ως 80 €. Μπορούν να λάβουν μέρος άνδρες και γυναίκες ηλικίας άνω των 17 ετών, ανεξαρτήτως χώρας προέλευσης και σε απεριόριστο αριθμό, αφού περάσουν από ιατρική εξέταση.

Τους αθλητές συνοδεύουν σκάφη με τους προπονητές τους, για παροχή τροφής και υγρών, για πρώτες βοήθειες και για περισυλλογή όσων δηλώσουν αδυναμία να τερματίσουν. Δεν επιτρέπεται οι κολυμβητές να αγγίξουν τη βάρκα ή οτιδήποτε άλλο βοήθημα που επιπλέει στο νερό. Λόγω της δυσκολίας του αγώνα δεν υπάρχει μεγάλος αριθμός συμμετοχών. Συνήθως μετέχουν δέκα ως δώδεκα αθλητές και μία ή δύο αθλήτριες. Σχεδόν πάντα υπάρχει διεθνής συμμετοχή.

Διπλός Διάπλους

Ο Διπλός Διάπλους του Μεσσηνιακού κόλπου, μήκους 60 χλμ, στη διαδρομή: «Κορώνη-Καλαμάτα-Κορώνη», έχει πραγματοποιηθεί από τρεις αθλητές και μια αθλήτρια. Πρώτος κολύμπησε τη διπλή διαδρομή το 2000 ο Αμερικανός κολυμβητής Τζέι Μπένερ και μοναδική κολυμβήτρια το 2004 η Σοφία Ψιλόλιγνου, που είναι η μοναδική Ελληνίδα που έχει διασχίσει τη Μάγχη και η πρώτη γυναίκα που διέσχισε τον πορθμό του Γιβραλτάρ.

Το 2011 το Διπλό Διάπλου πέτυχαν δύο ακόμα αθλητές, χωρίς να σπάσουν το ρεκόρ του Μπένερ. Ήταν ο Γερμανός Armin Johannes Wunder στην κανονική διαδρομή με εκκίνηση και τερματισμό την Κορώνη και ο Ούγγρος Μανιόκι, στην αποτυχημένη προσπάθειά του για τον τριπλό διάπλου: "Καλαμάτα-Κορώνη-Καλαμάτα-Κορώνη" (εγκατέλειψε στο 68ο χλμ). Οι χρόνοι τους ήταν:

* Το 2012 ο Μανιόκι πραγματοποίησε το διπλό διάπλου στη διαδρομή: "Καλαμάτα-Στούπα-Καλαμάτα", κατά τη διάρκεια της αποτυχημένης προσπάθειάς του να κολυμπήσει τον Τριπλό Διάπλου.
** Το 2011 ο Μανιόκι πραγματοποίησε το διπλό διάπλου ξεκινώντας από Καλαμάτα, δηλαδή στη διαδρομή: "Καλαμάτα-Κορώνη-Καλαμάτα", κατά τη διάρκεια της αποτυχημένης προσπάθειάς του να κολυμπήσει τον Τριπλό Διάπλου.

Πολλαπλός Διάπλους

Πολλαπλός διάπλους της διαδρομής επιχειρήθηκε για πρώτη φορά από τον Αμερικανό κολυμβητή Τζέι Μπένερ, ο οποίος προσπάθησε να διασχίσει τη διαδρομή "Καλαμάτα-Κορώνη" τέσσερις φορές (τετραπλός διάπλους), μήκους 120 χλμ. Όμως, λίγο πριν το τέλος της τρίτης διάσχισης εγκατέλειψε έπειτα από τραυματισμό.

Ο δεύτερος αθλητής που προσπάθησε κάτι ανάλογο είναι ο Ούγγρος κολυμβητής Άτιλα Μανιόκι (ATTILA MANYOKI), ο οποίος έχει επιχειρήσει τρεις συνεχόμενες χρονιές τον τριπλό διάπλου, μήκους 90 χλμ, χωρίς επιτυχία: το 2010, 2011, 2012. Ο Μανιόκι είχε συμμετάσχει επί 18 συνεχή χρόνια στον αγώνα χωρίς ούτε μία εγκατάλειψη. 
Στις 3 Σεπτεμβρίου 2010 επιχείρησε για πρώτη φορά την τριπλή διάσχιση στη διαδρομή "Καλαμάτα-Κορώνη-Καλαμάτα-Κορώνη" αλλά λόγοι υγείας τον ανάγκασαν να εγκαταλείψει πριν ολοκληρώσει την προσπάθειά του, αφού είχε κολυμπήσει επί 19 ώρες και είχε διασχίσει 58 χλμ.
Στις 2 Σεπτεμβρίου 2011 προσπάθησε ξανά. Αυτή τη φορά κολύμπησε 68 χλμ σε 25 ώρες, πριν εγκαταλείψει λόγω γαστρεντερικών διαταραχών. Πέτυχε, όμως, το διπλό διάπλου, κάτι που ελάχιστοι έχουν καταφέρει.
Στις 31 Αυγούστου 2012 έκανε την τρίτη απόπειρά του για τον τριπλό διάπλου, αυτή τη φορά στη διαδρομή "Καλαμάτα-Στούπα-Καλαμάτα-Στούπα". Εγκατέλειψε έπειτα από 21 ώρες στο 60ο χλμ, μετά την ολοκλήρωση του διπλού διάπλου.

Ρεκόρ διαδρομής

Άνδρες:

Αναφέρονται οι πέντε καλύτερες επιδόσεις όλων των διοργανώσεων στο μεσσηνιακό διάπλου στην απλή διαδρομή Καλαμάτα-Κορώνη, απόστασης 30 χλμ. Στην τέταρτη θέση βρίσκεται η καλύτερη επίδοση από Έλληνα. Την πέτυχε ο Γιώργος Χαρχαρής από το Βόλο το 2004.

Γυναίκες:

Οι πέντε καλύτερες γυναικείες επιδόσεις καθώς και καλύτερος χρόνος που έχει πετύχει Ελληνίδα κολυμβήτρια στον απλό διάπλου είναι:

Οι νικητές

Είναι γνωστοί οι ακόλουθοι νικητές και νικήτριες του μεσσηνιακού διάπλου:

Σημειώσεις:
1Συμ. (τ): αριθμός συμμετεχόντων αθλητών (τερματίσαντες αθλητές).     
2 Το 2012 ο αγώνας διεξήχθη στη διαδρομή Καλαμάτα-Στούπα.    
3 Το 2015 και 2016 ο αγώνας διεξήχθη στη διαδρομή Καλαμάτα-Βελίκα-Καλαμάτα, αλλά στην ίδια απόσταση 30χλμ.

Εξωτερικοί σύνδεσμοι 
 Ιστοσελίδα ΝΟ Καλαμάτας.

Παραπομπές 

Κολύμβηση στην Ελλάδα